Predkladacia správa

Tak ako po predchádzajúce roky i tentokrát 25. októbra 2005 vydala Európska komisia svoj legislatívny a pracovný program na nadchádzajúci rok 2006 pod názvom „Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Uvoľnenie celého potenciálu Európy. Legislatívny a pracovný program Komisie na rok 2006“. 

Vzhľadom na postupne rastúcu úlohu a zapojenie národných parlamentov do legislatívnych a pracovných procesov prebiehajúcich na úrovni Európskej únie dňa 8. novembra 2005 Výbor pre európske záležitosti Národnej rady SR prerokoval informáciu o zverejnení Legislatívneho a pracovného programu Európskej komisie na rok 2006 pod číslom KOM(2005)531. Súčasne svojím uznesením požiadal vládu Slovenskej republiky, aby v súlade s článkom 1 ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie predložila Legislatívny a pracovný program Európskej komisie na rok 2006, KOM (2005) 531, spolu so svojím stanoviskom, na decembrovú schôdzu Národnej rady SR.

Materiál predkladá na rokovanie vlády podpredseda vlády SR pre európske záležitosti, ľudské práva a menšiny s tým, že následne bude predložený na rokovanie do Národnej rady SR. Materiál bol vypracovaný v úzkej spolupráci s ostatnými ministrami a ústrednými orgánmi štátnej správy. Dňa 12. decembra 2005 bol prerokovaný na zasadnutí Ministerskej rady vlády SR pre záležitosti Európskej únie. 

Samotný materiál podáva stručnú informáciu o zámeroch Európskej komisie na nasledujúci kalendárny rok 2006 a zároveň dáva základný prehľad o tom, ako korešpondujú so zámermi vlády Slovenskej republiky a ako sa dokumenty a návrhy Komisie odrazia na ekonomickom, sociálnom a legislatívnom prostredí Slovenskej republiky. 

Prílohu k materiálu tvorí tabuľka prioritných úloh Európskej komisie stanovených v Legislatívnom a pracovnom programe Komisie na rok 2006 a z toho vyplývajúce priority pre Slovenskú republiku. Každej úlohe Komisie je pridelený stupeň priority, pričom stupeň 1 predstavuje najvyššiu prioritu a stupeň 3 najnižšiu. Indikácia priorít bola vykonaná na základe materiálu k uzn. vlády SR č. 1120/2004.  Zároveň ku každej úlohe s najvyššou prioritou je pripojené krátke odôvodnenie. Navyše úlohy legislatívneho charakteru s najvyššou prioritou (ktoré sú pre Národnú radu SR ako zákonodarný orgán smerodajné) sú v tabuľke zvýraznené tučným písmom. 

Materiál bol predmetom medzirezortného pripomienkového konania a na rokovanie vlády SR sa predkladá bez rozporov. Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.